(แก้ไข้) WHA ยื่นไฟลิ่งกอง HREIT มูลค่ารวมไม่เกิน 8.69 พันลบ. หวังเข้าเทรดต้น Q4/59
WHA ยื่นไฟลิ่งกอง HREIT มูลค่ารวมไม่เกิน 8.69 พันลบ. หวังเข้าเทรดต้น Q4/59 เล็งขายสินทรัพย์เข้ากอง WHART มูลค่า 4.19 พันลบ. ในพ.ย.นี้ โดยหลังการขายสินทรัพย์จะส่งผลให้ WHART มีขนาดทรัพย์สินเพิ่มเป็นกว่า 1.30 หมื่นลบ.
13 ก.ค. 2559

นางสาวจรีพร จารุกรสกุล ประธานเจ้าหน้าที่บริหารกลุ่ม บริษัทดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า ในฐานะผู้บริหารอสังหาริมทรัพย์ เปิดเผยว่า บริษัท เหมราช รีท แมนเนจเม้นท์ จำกัด ได้ยื่นแบบแสดงรายการข้อมูลและร่างหนังสือชี้ชวน (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และยื่นแบบคำขออนุญาตเสนอขายหน่วยทรัสต์ เพื่อการลงทุนในอสังหาริมทรัพย์และสิทธิการเช่าอสังหาริมทรัพย์เหมราช (Hemaraj Leasehold Real Estate Investment Trust (HREIT) มูลค่ารวมไม่เกิน 8,690 ล้านบาท เป็นที่เรียบร้อยแล้วในช่วงเดือน ก.ค.และคาดว่าจะเข้าซื้อขายได้ภายในต้นไตรมาส 4/59
ทั้งนี้ การเข้าลงทุนของกองทรัสต์ HREIT จะเป็นทรัพย์สินประเภทโรงงานสำเร็จรูปให้เช่าในนิคมอุตสาหกรรมของเหมราชบริเวณอีสเทิร์นซีบอร์ด (จ.ชลบุรี และจ.ระยอง) ซึ่งถือเป็นจุดยุทธศาสตร์ของอุตสาหกรรมหลักของประเทศ เช่น อุตสาหกรรมยายนต์และชิ้นส่วน อิเล็กทรอนิกส์ และปิโตรเคมี เป็นต้น จึงทำให้ทรัพย์สินที่กองทรัสต์ลงทุนเป็นครั้งแรกมีความน่าสนใจและสามารถดึงดูดผู้เช่าได้เป็นอย่างดี
สำหรับมูลค่าการระดมทุน 8,690 ล้านบาท แบ่งเป็นการระดมทุนจากการเสนอขายหน่วยทรัสต์ไม่เกิน 6,170 ล้านบาท และเงินกู้ยืมไม่เกิน 2,520 ล้านบาท ซึ่งจะนำเงินที่ได้ไปใช้ในการรับสิทธิการเช่าที่ดิน 60 ปี และกรรมสิทธิ์ในอาคารโรงงาน โดยเป็นพื้นที่อาคารโรงงานแบบ Detached Building มีพื้นที่อาคารประมาณ 107,202 ตารางเมตร และเป็นพื้นที่อาคารโรงงานแบบ Attached Building มีพื้นที่อาคารประมาณ 60,170 ตารางเมตร รวมเป็นพื้นที่อาคารโรงงานประมาณ 167,372 ตารางเมตร
อีกทั้ง สิทธิการเช่าที่ดิน 60 ปี และกรรมสิทธิ์ในอาคารคลังสินค้า เป็นพื้นที่อาคารคลังสินค้าประมาณ 93,942 ตารางเมตรรวมเป็นพื้นที่อาคารโรงงานและคลังสินค้าประมาณ 261,314 ตารางเมตร
นอกจากนี้ บริษัท ดับบลิวเอชเอ เรียลเอสเตท แมเนจเม้นท์ จำกัด ได้มีการยื่นไฟลิ่งต่อสำนักงานก.ล.ต.ในการนำสินทรัพย์ ซึ่งประกอบด้วย โครงการ WHA Mega Logistics Center ชลหารพิจิตร กม.5 ตำบลบางปลา อำเภอบางพลี จังหวัดสมุทรปราการ และโครงการ WHA Mega Logistics Center ลาดกระบัง แขวงคลองสามประเวศ เขตลาดกระบัง กรุงเทพมหานคร ซึ่งคิดเป็นมูลค่าทรัพย์สิน WHART ลงทุนในครั้งนี้ไม่เกิน 4,190 ล้านบาท โดยคาดว่าจะสามารถเสนอขายทรัพย์สินให้แก่กองทรัสต์ WHART ได้ภายในเดือน พ.ย.59 ซึ่งจะส่งผลขนาดทรัพย์สินของกองทรัสต์ WHART เพิ่มเป็น 13,000 กว่าล้านบาท จากปัจจุบัน 9,000 ล้านบาท
พร้อมกันนี้ บริษัทเตรียมแผนในการเดินสายโรดโชว์กลุ่มนักลงทุนสถาบันแถบยุโรป สหรัฐอเมริกา ฮ่องกง โดยจะเดินทยอยเดือนสายโรดโชว์ ในช่วงปลายเดือนกันยายน และญี่ปุ่น ประมาณเดือนตุลาคมนี้ เพื่อเป็นการตอกย้ำศักยภาพ การเป็นผู้นำด้านการให้บริการครบวงจรด้าน Real Sector นิคมอุตสาหกรรมและโลจิสติกส์ รายใหญ่ที่สุดในประเทศ